Diamars mainta Prome Minister Evelyn Wever-Croes a habri e conferencia di Departamento di Relacion Exterior (DBB) di paisnan den reino riba tema di tratadonan internacional. E conferencia aki a tuma luga na oficina di DBB di Aruba.
E mandatario a splica cu e tema di tratadonan ta uno complica ya cu pa ratifica un tratado ta tuma hopi tempo y ta un trabou intenso. Aruba, Corsou y Sint Maarten no tin expertonan suficiente riba e tereno aki y p'esey encuentronan asina, cu ya ta tumando luga pa 35 aña, ta hopi importante pa e islanan. E cooperacion di Hulanda den e cuadro aki ta grandi, constante y structural y esey ta algo hopi balora y tambe actualmente Den Haag a delega algun experto cu ta yudando e islanan riba e tereno aki.
Principalmente e meta di e encuentro aki ta pa na final e Departamento di Relacion Exterior di cada isla por sigui traha hunto enfocando riba prioridadnan, pasobra tin hopi tratado cu ainda falta pa traha riba nan cu tin prioridad y pa motibo di e falta di expertonan riba e tereno aki ta haci cu e capacidad no ta asina grandi pa por atende cu tur.
"E prioridad ta e interes general di cada ciudadano, con pa mehora e calidad di bida. Nos ta papia di e proteccion di hende muhe contra abuso, nos ta papia di nos hendenan special cu mester di mas proteccion y mas sosten. Nos ta papia di proteccion di loke ta trata cyber crime, dus diferente di e temanan aki ta wordo trata. Mi ta desea tur hopi exito. Pa mi tawata un honor di por tawata aki awe pa habri e conferencia y mi tin tur fe y confiansa cu e ta bay ta uno hopi exitoso", e mandatario a expresa.